Սարո Գալենցը հայ մշակութային կյանքին անկրկնելի գույն ու հմայք հաղորդած Հարություն եւ Արմինե Կալենց ամուսինների զավակն է, նրանց հոգեւոր ժառանգության արժանի կրողն ու շարունակողը: Հարություն Կալենցի նկարչական աշխարհը անվերջանալի գաղտնիքի մի զարմանալի շղթա է, որտեղ ոչինչ երբեք չի կրկնվում, ինչպես կյանքի բացվող ամեն օր նման չէ նախորդին, որտեղ յուրաքանչյուր անգամ՝ գույնը, ձեւը, պատկերը բացվում են խորհդավոր շղարշով, դրանք երբեք չեն «մերկանում», չեն գաղտնազերծվում, միաժամանակ շատ թափանցիկ են ու թեթեւ, առինքնող իրենց քնարականությամբ, խորը՝ հուզականությամբ: Մեկ այլ գեղեցիկ աշխարհ է ներկայացնում Արմինե Կալենցի նկարչությունը: Տարիների համատեղ կյանքը նրանց գեղարվեստական աշխարհները չի նույնացրել, պահել է միմյանցից անկախ՝ տարբեր անհատականություններ, տարբեր մոտեցումներ, ձեռագրեր, ոճեր: Այնպես որ Սարո Գալենցի մասին խոսք ասողները՝ Արամ Իսաբեկյանը, Կարեն Աղամյանը, Հարություն Սամուելյանը, Արա Հայթայանը, անհնար էր՝ անդրադարձ չանեին արվեստագետների այս հրաշալի ընտանիքին: